《东城高且长》
明代·郑学醇

东城属浮云，四术连广陌。楼阁互蔽亏，轩车何络绎。

贵贱各有营，劳劳自不息。往者无复今，今者复为昔。

二曜更相送，谁非逆旅客。燕赵盛名倡，自矜桃李色。

皓齿激清声，招邀日相索。长歌一何欢，短歌一何迫。

驰骛奢与华，俛仰成陈迹。达人务大观，奚必长戚戚。

作者简介：广东顺德人，字承孟。隆庆元年举人。任武缘知县。有《句漏集》。